Ο Μιχάλης Βουβέλλης με καταγωγή από τον Μεσότοπο της Λέσβου είναι πτυχιούχος του Τμήματος Επιστήμης Φυσικής Αγωγής και Αθλητισμού Αθηνών (Τ.Ε.Φ.Α.Α), από το οποίο αποφοίτησε με άριστα στην ειδικότητα των Ελληνικών Παραδοσιακών Χορών.

Ήταν μέλος της χορευτικής ομάδας του Θεάτρου της Δόρας Στράτου 1988-1992 όπου διετέλεσε πρωτοχορευτής. Συνεργάστηκε ως χοροδιδάσκαλος με τη σχολή Ελληνικών χορών Δόρα Στράτου (1989-1992 και 2012-2018).

Από το 1980 έγινε μέλος της χορευτικής ομάδας του συλλόγου των Απανταχού Μεσοτοπιτών Λέσβου ‹‹η Αναγέννηση» και αργότερα δάσκαλος και συντονιστής όλων των χορευτικών ομάδων του, με τις οποίες συμμετείχε σε πολλές και αξιόλογες παραστάσεις στην Ελλάδα και στο εξωτερικό.

Υπήρξε μέλος των τριμελών κριτικών επιτροπών στους σχολικούς αγώνες Ελληνικού Παραδοσιακού Χορού που διοργάνωνε το Υπουργείο Παιδείας (1999-2004).

Χόρεψε στην Τελετή Λήξης των Ολυμπιακών Αγώνων το 2004, «Σέρα», με τον Ποντιακό σύλλογο «Αργοναύτες- Κομνηνοί».

Πρωτοστάτησε στην ίδρυση του πολιτιστικού συλλόγου «Ελληνικές Λαϊκές Τέχνες - Πυρρίχη και Εμμέλεια» και συντονίζει το πολιτιστικό του έργο.

Επιμελήθηκε και παρουσίασε σε συνεργασία με πολλούς πολιτιστικούς συλλόγους πλήθος δρώμενων από τη μουσικοχορευτική μας παράδοση.

Είναι ερευνητής και μελετητής των λαϊκών μουσικοχορευτικών παραδόσεων όλης της Ελλάδας και έχει διδάξει σε πολλά σεμινάρια παραδοσιακών χορών στην Ελλάδα και στο εξωτερικό.